作者:立齋
標題:沁園春
內容:表表耆英，松柏貞剛，冰霜潔清。正持囊紫禁，急流勇退，步角巾綠野，閒處安身。里社雞豚，家山猿鶴，物我相忘法從榮。東溪畔，似非熊尚父，在渭之濱。閒來袖手梅亭。似桃李紛紛谷自春。算高風難進，縉紳楷式，頹波立，鄉曲儀刑。厚德清名，疏星碧落，屈指如公今幾人。無他祝，但似山難老，鎮壓囂塵。